Δούκισσα Νομικού

Η Δούκισσα Νομικού (Μαρούσι, 7 Νοεμβρίου 1986) είναι Ελληνίδα παρουσιάστρια, επιχειρηματίας και πρώην μοντέλο, βραβευμένη ως Σταρ Ελλάς 2007.

Πρώτα χρόνια
Γεννήθηκε στο Μαρούσι και μεγάλωσε στη Βουλιαγμένη. Είναι κόρη του τραγουδιστή Νίκου Νομικού ενώ η μητέρα της, Ούρσουλα, κατάγεται από τη Γερμανία. Έχει έναν μεγαλύτερο αδερφό, τον Νικήτα (γενν. 1985). Μετά το σχολείο, σπούδασε στο Τμήμα Διοικητικής Επιστήμης και Τεχνολογίας του Οικονομικού Πανεπιστημίου Αθηνών ενώ παράλληλα με τις σπουδές της ξεκίνησε να εργάζεται ως μοντέλο για το πρακτορείο της Κρίστυς Κρανά.

Καριέρα
Τηλεόραση
Έκανε το τηλεοπτικό της ντεμπούτο, το 2007, μέσα από τη συμμετοχή της στα καλλιστεία του ΑΝΤ1, όπου εξελέγη Σταρ Ελλάς. Το 2008, επιλέχθηκε για το ρόλο της συμπαρουσιάστριας στην ψυχαγωγική εκπομπή του ALTER, «LifeStyle», στο πλευρό του Νίκου Παπαδάκη ενώ το 2009, υπέγραψε συμβόλαιο με το MEGA παρουσιάζοντας την ψυχαγωγική εκπομπή «Όμορφος Κόσμος το πρωί» μαζί με τους Κατερίνα Καινούργιου, Δημήτρη Ουγγαρέζο και Μαρία Αραμπατζή. Την ίδια χρονιά, έκανε και μια σύντομη εμφάνιση στη σειρά «Η πολυκατοικία» στο ίδιο κανάλι. Τη σεζόν 2010-2011 ήταν παρουσιάστρια στο green room του talent show «Just the 2 Of Us» με κεντρικό παρουσιαστή τον Γιώργο Καπουτζίδη.

Το καλοκαίρι του 2011, πήρε μεταγραφή για το κανάλι ALTER και λίγο αργότερα, ξεκίνησε να παρουσιάζει ξανά την εκπομπή «LifeStyle», αυτή τη φορά μόνη της. Η εκπομπή όμως σταμάτησε νωρίς, εξαιτίας της διακοπής όλων των προγραμμάτων του σταθμού λόγω οικονομικών προβλημάτων, αλλά και τη μετέπειτα διακοπή λειτουργίας του σταθμού.

Έπειτα, υπέγραψε συμβόλαιο με το κανάλι ΑΝΤ1. Τον Ιανουάριο του 2012, ξεκίνησε να παρουσιάζει την εκπομπή «Laugh Attack» με τον Παναγιώτη Χατζηδάκη ενώ τη σεζόν 2012-2013, βρίσκονταν για πρώτη φορά στο πλευρό του Θέμου Αναστασιάδη, ως συμπαρουσιάστρια, στη σατιρική εκπομπή «Όλα». Η συνεργασία τους συνεχίστηκε για ακόμη πέντε σεζόν, στις εκπομπές «Όλα μπάχαλο φέτος» (2013-2014), «Όλα Μπιπ» (2014-2015), «Όλα πρώτη φορά» (2015-2016) και «Όλα Ξεκόλλα» (2016-2017). Παράλληλα, από το 2013 μέχρι το 2015 ανέλαβε την παρουσίαση της ελληνικής εκδοχής του show «Dancing with the Stars» (μετά την αποχώρηση της Ζέτας Μακρυπούλια από τον σταθμό).

Τον Οκτώβριο του 2015, ξεκίνησε να παρουσιάζει τη ψυχαγωγική εκπομπή «Joy» αλλά αποχώρησε στα μισά της σεζόν (αρχές του 2016) λόγω προβλημάτων με την παραγωγή. Την άνοιξη του 2017 παρουσίασε το talent show «So You Think You Can Dance». Τον Απρίλιο του 2019, και έπειτα από σχεδόν δύο χρόνια τηλεοπτικής αποχής, ανακοίνωσε την αποχώρησή της από τον ΑΝΤ1. Τον Νοέμβριο του 2020, ανακοινώθηκε επίσημα η υπογραφή συμβολαίου της με το κανάλι ΣΚΑΪ. Το 2021, έπειτα από τέσσερα χρόνια τηλεοπτικής αποχής, επέστρεψε παρουσιάζοντας τα ζωντανά επεισόδια του μουσικού talent show «The Voice of Greece» και την εκπομπή «Super Makeover». Τον Νοέμβριο του 2021, παρουσίασε το 11ο MadWalk - The Fashion Music Project.

Το καλοκαίρι του 2022 ανακοινώθηκε η επιστροφή της στον ΑΝΤ1 ως συμπαρουσιάστρια του Γιώργου Λιάγκα στην εκπομπή «Το Πρωινό», ωστόσο αποχώρησε τρεις εβδομάδες μετά την έναρξη των εκπομπών.

Θέατρο - Κινηματογράφος
Το 2013, επιλέχθηκε από τον σκηνοθέτη Νίκο Παναγιωτόπουλο, να πρωταγωνιστήσει στην ταινία «Η Λιμουζίνα», η οποία προβλήθηκε το φθινόπωρο της ίδιας χρονιάς. Το 2014 πρωταγωνίστησε στην ταινία «Η κόρη του Ρέμπραντ», που προβλήθηκε στις 10 Δεκεμβρίου 2015 και παράλληλα έκανε το θεατρικό της ντεμπούτο με την παράσταση «Τρωικός Πόλεμος», ενσαρκώνοντας την Ωραία Ελένη.

Καμπάνιες - διαφημίσεις - συνεργασίες
Το 2009 συνεργάστηκε με την εταιρία προϊόντων αποτρίχωσης Veet Greece πρωταγωνιστώντας στα διαφημιστικά σποτ της. Το 2012 συμμετείχε σε διαφημιστικά σποτ της εταιρίας κινητής τηλεφωνίας Q-Telecom, ενώ δύο χρόνια μετά έγινε το πρόσωπο της εταιρίας προϊόντων ομορφιάς Johnson's Radiant Essentials.

Από το 2015 μέχρι το 2017 συνεργάζονταν με την εταιρία ένδυσης Pink Woman, έχοντας δική της σειρά ρούχων με την επωνυμία Dutchess' Collection.

Τη σεζόν 2016-2017 έπαιξε στις τηλεοπτικές διαφημίσεις της εταιρίας ρολογιών JCOU Watches. Τον Νοέμβριο του 2017 ανακοίνωσε δύο νέες συνεργασίες. Η πρώτη ήταν με την Huawei και η δεύτερη με την L’Oréal, σε καμπάνια της οποίας έγινε κεντρικό πρόσωπο. Τον Σεπτέμβριο του 2018 περπάτησε στην πασαρέλα της Εβδομάδας Μόδας στο Παρίσι (Paris Fashion Week), για το Le Défilé της L’Oréal, μαζί με το μοντέλο Ντάουτσεν Κρους και την ηθοποιό Έβα Λονγκόρια.

Το 2021 ξεκίνησε τη συνεργασία της με την εταιρία υποδημάτων Envie Shoes και με την εταιρία προϊόντων στοματικής υγιεινής Aim Greece. Οι συνεργασίες αυτές συνεχίζονται μέχρι σήμερα.

Τον Οκτώβριο του 2022 συμμετείχε ως brand ambassador της L’Oréal στο σόου self-worth defile στο Παρίσι. Στο συγκεκριμένο σόου, που ήταν για τη γυναικεία ενδυνάμωση, συμμετείχαν επίσης οι ηθοποιοί Έβα Λονγκόρια και Κάθριν Λάνγκφορντ.

Το 2023 ξεκίνησε να συνεργάζεται με την εταιρία εσωρούχων Triumph Greece, πρωταγωνιστώντας σε καμπάνιες της. Την ίδια χρονιά περπάτησε για τρίτη φορά στην πασαρέλα της Εβδομάδας Μόδας στο Παρίσι, για το Le Défilé της L’Oréal.

Το 2024 συμμετείχε στο Φεστιβάλ Κινηματογράφου Καννών παίρνοντας συνέντευξη, ως brand ambassador της L’Oréal, από την διεθνούς φήμης ηθοποιό Τζέιν Φόντα. Επίσης, συμμετείχε για τέταρτη φορά στην πασαρέλα της Εβδομάδας Μόδας στο Παρίσι, για το Le Défilé της L’Oréal.

Το 2025 συμμετείχε ξανά στο Φεστιβάλ Κινηματογράφου Καννών ενώ πρωταγωνίστησε και στις τηλεοπτικές διαφημίσεις της εταιρίας εσωρούχων Triumph Greece.

Προσωπική ζωή
Από το 2008 έως το 2010 ήταν σε σχέση με τον τραγουδιστή Νίνο.

Από το 2011 έως το 2013 ήταν σε σχέση με τον τραγουδιστή και πρώην καλαθοσφαιριστή Χρήστο Χολίδη.

Το 2014 ξεκίνησε τη σχέση της με τον επιχειρηματία Δημήτρη Θεοδωρίδη, γιο του Σάββα Θεοδωρίδη και της Ελένης Κόκκαλη. Στις 10 Ιουνίου 2017 παντρεύτηκαν με θρησκευτικό γάμο στη Μύκονο. Έχουν αποκτήσει μαζί δύο παιδιά: τον Σάββα (γενν. 25 Μαρτίου 2018) και την Αναστασία (γενν. 26 Σεπτεμβρίου 2019).

Παραπομπές

Εξωτερικοί σύνδεσμοι
Δούκισσα Νομικού Fansite. Ιστοσελίδα φίλων του μοντέλου και παρουσιάστριας

Κατηγορία:Ελληνίδες μοντέλα
Κατηγορία:Ελληνίδες τηλεπαρουσιάστριες
Κατηγορία:Ελληνίδες επιχειρηματίες
Κατηγορία:Νικήτριες Σταρ Ελλάς